টোটাল ফুটবলের পুরোধা ব্যক্তিত্ব বলা হয়ে থাকে তাকে। পাশাপাশি পেলে ও ম্যারাডোনার পর ইয়োহান ক্রুইফই সর্বকালের সেরা ফুটবলার। তিনি টোটাল ফুটবলের অন্যতম প্রবাদপুরুষ। আয়াক্স আমস্টারডাম ও বার্সেলোনার হয়ে তিনি অসংখ্য শিরোপা জিতেছেন। খেলোয়াড়ী জীবন শেষ করে কোচ হিসেবেও ছিলেন সফল। তবে আক্ষেপ একটাই’ জিততে পারেননি বিশ্বকাপ। ১৯৭৪ সালে এই ক্রুইফের নেতৃত্বেই ফাইনালে চলে যায় নেদারল্যান্ডস। ‘টোটাল ফুটবল’-এর জনকরা বিশ্বকাপের ফাইনালে পশ্চিম জার্মানির বিপক্ষে হেরে যায় ২-১ গোলে। সেই ম্যাচটা বিশ্ব ফুটবলের জন্যই বড় একটা আক্ষেপ। কারণ নিজেদের সময়ের তো বটেই ফুটবল ইতিহাসেরই অন্যতম সেরা দল ছিল ’৭৪-এর নেদারল্যান্ডস। ১৯৭৮ সালেও ফাইনালে যায় নেদারল্যান্ডস। এবার ফাইনাল হারে স্বাগতিক আর্জেন্টিনার বিপক্ষে। তবে খেলেননি ক্রুইফ। বিশ্বকাপের আগেই তিনি এক অজ্ঞাত কারণে অবসর নিয়ে ফেলেন। এক সাক্ষাত্কারে সম্প্রতি বলেছেন, পরিবারের ওপর অপহরণের হুমকি ছিল, তাই আন্তর্জাতিক ফুটবল থেকে তিনি নিজেকে দূরে সরিয়ে রাখেন।